Hondsdolheid vanuit die lug bevegDie gebied waar die aas versprei is. (Foto: Faculty of Veterinary Science/Facebook) Navorsers aan die Universiteit van Pretoria (UP) se fakulteit Veeartsenykunde het met ŉ slim plan vorendag gekom om wilde diere vanuit die lug teen hondsdolheid in te ent. Met behulp van die lugvaartbedryf is aas wat deurspek is met die entstof vir hondsdolheid oor ŉ area van sowat 175 km2 in die Wieg van die Mensdom in Gauteng gestrooi. Hier is talle wilde diere teenwoordig, wat ŉ groot risiko vir die verspreiding van hondsdolheid inhou. Prof. Katja Koeppel, veeartsenykundige natuurlewespesialis en professor in wildgesondheid aan die UP, het haar beywer om wilde diere teen die dodelike siekte in te ent ná talle gevalle waar mens en dier onnodig daaraan omgekom het. In een van die jongste gevalle het ŉ wilde dier, wat hondsdolheid onder lede het, ŉ huis aan die buitewyke van die Wieg van die Mensdom betree. Die dier het verskeie inwoners van die huis gebyt en in die proses is een van die bejaarde inwoners dood aan hondsdolheid. Die Wieg van die Mensdom is ŉ Wêrelderfenisgebied en hoewel dit nie ŉ wildreservaat is nie, is dit ŉ wildernisgebied en die tuiste van talle wilde diere. Onder die wilde inwoners is swartrugjakkalse en dassies wat almal berug is daarvoor om draers van hondsdolheid te wees. “In voorstede word hondsdolheidklinieke geopen en soms word inentings gratis vir troeteldiere gedoen, maar hoe bring ŉ mens dit onder wilde diere se aandag dat dit tyd is om ingeënt te word?” sê Koeppel. Dit is toe dat Koeppel besluit het om ŉ eenvoudige aas met ŉ basisbestanddeel van vismeel, wat ŉ aantreklike reuk vir diere het, met die hondsdolheidentstof te bedek en vanuit die lug te laat val. Hierdie lokaas verskaf weerstand teen die siekte vir tot ŉ jaar. Indien die dier wat dit eet tans hondsdolheid onder lede het, sal dit binne ŉ jaar vrek as gevolg daarvan. Die res van die diere sal egter teen die siekte beskerm word wat hopelik die verspreiding van dié behandelbare siekte onder wilde diere sal bekamp. Koeppel moes egter deur ŉ aantal hoepels spring voordat die plan verwesenlik kon word, aangesien dit onwettig is om enigiets sommer net vanuit die lug te laat val. “Die plaaslike owerhede het egter die aansoeke vir ŉ spesiale wysiging gemagtig, aangesien hierdie projek in belang van openbare veiligheid, gesondheid en dierewelsyn is.” Koeppel het die sogenaamde omgewingslugmag, die Bateleurs, genader, en die proses is van stapel gestuur om die Lanseria-lughawe te gebruik as vertrekpunt. Steve McCurrach, van Bateleurs, sê hulle het ŉ vlieënier gekry en dié het die vlug oor die Wieg van die Mensdom haarfyn beplan. Koeppel is op die dag vanaf Wonderboom-lughawe opgelaai waar sy elke vier sekondes lokaas oor etlike kilometers van die spesifieke gebied gegooi het. Koeppel sal deurlopend die gebied monitor en enige diere toets wat teëgekom word. “Sy het onderneem om die langtermynuitkoms van hierdie inentingsveldtog mettertyd bekend te maak, maar ons vertrou dat haar inisiatief suksesvol sal wees,” sê McCurrach. Meer besonderhede oor die inisiatief sal in die nuwe jaar bekend gemaak word, wanneer verdere toetsing kan geskied.